
Hagyományos szerszámgépek utólagos automatizálása léptetőmotorokkal

Összefoglalás
A dolgozatom kitűzött célja egy árban és tudásban versenyképes léptetőmotorvezérlés
megtervezése volt, mellyel manuális szerszámgépek költséghatékony
korszerűsítése valósítható meg és moduláris jellege miatt magas szinten testreszabható. A
léptetőmotoros hajtás számos jó tulajdonsággal rendelkezik, főleg, ha költségkímélő,
egyszerű megoldást keresünk. A felhasznált irodalom alapján nagy vonalakban
elkészítettem a vezérlés tervét, majd mikor ez elkészült, finomítottam a terveken,
moduláris felépítést adtam a rendszernek, magas szinten kompatibilissé tettem a mai
világban használatos számítógépekhez. A villamos tervek elkészülte után elkészítettem az
egyes modulok saját programját, majd a számítógép oldalán is elkészítettem egy
egyszerű, tesztelésre alkalmas vezérlő programot. Mindezek után, azon villamos
alkatrészeknél, amelyeknél fontos volt foglalkozni a túlmelegedés kérdésével, a műszaki
gyakorlatban használt, közelítő beálló hőmérséklet-számítással meghatároztam az elemek
állandósult szakaszban beálló hőmérsékletét. Biztonsági okokból mindkét helyen
alkalmaztam addicionális hűtést. A kísérleti eszköz építése közben pár apróbb módosítást
hajtottam végre mind az elektronikában, mind a programokban. Ezen eszköz építési
költségei alapján hozzávetőleges számításokat végeztem gazdasági szempontból, és arra
az eredményre jutottam, hogy az általam fejlesztett alkalmazás életképes lehet a piacon.
Az értékelés folytán figyelembevettem azt is, hogy a visszacsatolást nélkülöző rendszerek
megbízhatósága alacsonyabb, mint a zárt hurkú szabályzásoké. Arra jutottam azonban,
hogy a fent vázolt szerkezet karbantartási igénye alacsonyabb, a bekerülési költségek
szintén alacsonyabbak, a pontosabb, megbízhatóbb szervo megoldásokénál. Szükség
esetén a léptetőmotorokat el lehet látni encoderekkel, így az általam tervezett megoldás
átalakítható visszacsatolt rendszerré. Egy szerszámgép automatizálása előtt fontos
kiszámítani a szükséges motorteljesítményt, ennek alapján a számított érték kétszeresével
bíró aktuátort érdemes alkalmazni, elkerülendő a túlterhelésből adódó szinkronvesztési
hibákat.
Ha a fentieket figyelembevesszük, kijelenthetjük, hogy az általam tervezett
vezérlés kielégíti a vele szemben támasztott követelményeket.



